Налшык розэхэм я къалэщ
Налшык къалэ округым и щIыпIэ администрацэм и Iэтащхьэ Алэкъей Арсен иригъэкIуэкIа иужьрей зэIущIэм «Горзеленхоз» IуэхущIапIэм къалэн щыщищIащ нэхъапэм розэхэм я къалэу ялъытэу щыта ди щыхьэрым иджыри апхуэдэ щIыхьыр ирагъэгъуэтыжыну.
Гъатхэр къызэрихьэрэ розэ лIэужьыгъуэу 20-м щIигъу хасащ. Клумбэхэр щагъэщIэращIэкIэ абыхэм нэгъуэщI удз лIэужьыгъуэхэри щIагъужынущ. Лениным и цIэр зезыхьэ проспектым тет «Россия» хьэщIэщым и гупэм, КъБКъУ-м и деж, Лениным и цIэр зезыхьэ проспектымрэ Осетинскэ уэрамымрэ я зэхэкIыпIэм хуэзэу удз гъагъэхэр щыхасэну хьэсэхэр щащIащ, абыхэм розэхэр щагъэтIысащ. Розэхэр я плъыфэкIи лIэужьыгъуэкIи зэщхькъым. Абыхэм япэгъунэгъуу хасэ тюльпанхэр, крокусхэр, ирисхэр.
— Ди жагъуэ зэрыхъунщи, иужьрей зэманым къалэм и удз гъагъэ хэсапIэхэм розэхэр щыхадыгъукI куэдрэ къохъу. «Горзеленхоз»-м и инженер Тэрчокъуэ Хьэсэн зэрыжиIэмкIэ, нэгъабэ жэпуэгъуэм щыщIэдзауэ дыгъэгъазэ пщIондэ Декоративнэ къэкIыгъэхэмкIэ совхозымрэ ХьэтIохъущокъуэм и жыг хадэм и администрацэмрэ я гъусэу розэ 9.875-рэ хасащ. 2016 гъэм мазаем и 1-м ирихьэлIэу ахэр1045-кIэ нэхъ мащIэ хъуащ. Къэбгъэлъагъуэмэ, ар хасам и проценти 10 мэхъу. «Лениным и цIэр зезыхьэ проспектымрэ Осетинскэ уэрамымрэ я зэхэкIыпIэм деж розэу 898-рэ, КъБКъУ-м и Iэгъуэблагъэм щыхасахэм ящыщу 30 щадыгъуащ. А щIыпIэхэр фIыуэ ягъэнэхуркъым, уэздыгъэхэр фIадзэн, видеокамерэхэр щагъэувын хуейщ. Полицэм хъыбар едгъэщIащ, щIэпхъаджащIэхэр къагъуэ-
тыну дыкъагъэгугъащ. Нэхъыщхьэр ар ди щхьэм, ди щIэблэм папщIэ зэрытщIэр цIыхухэм къагурыIуэнырщ, итIанэщ дыгъухэр нэхъ мащIэ щыхъунур, — жеIэ Тэрчокъуэ Хьэсэн.
НэгъуэщI щIыналъэхэм щыпсэухэм ди зыгъэпсэхупIэр ягу дыхьэн папщIэ къалэдэсхэм куэд елъытащ. Нэхъапэхэми хуэдэу, къалэм и жыг хадэхэмрэ уэрамхэмрэ къыщыкI розэхэр Налшык и дамыгъэ хъужыфынущ. ИтIанэ, ар щIэрыщIэу «къэгъэгъэжынущ» икIи нэхъапэм абы зэрихьэу щыта «розэхэм я къалэ» цIэр зыIэригъэхьэжыфынущ.
БЖЬЫХЬЭЛI Розэ.
